Papersnake/gushiwen huggingface dataset:
扬州堡寨
袁说友（宋代）

西风一舸来扬州，疋马直上新城头。
环城九里十六步，一一峭壁临深沟。
俄焉唯喏两军士，众手指示陈其由。
扬鞭试问筑城意，曰堡曰寨何所谋。
诵言长淮十六郡，天险地利兹其尤。
江横万里限南北，藉此屏翰屯咽喉。
向来强敌蹈此境，夜半一叱遭虔刘。
平畴旷野不可限，一城未足防侵牟。
高城西北古城后，因势决策成楚丘。
四门大开楼橹备，中有万甲藏戈予。
譬如一铠何足恃，被之重铠前无忧。
乃知旧臣建议仅出此，我亦策马嗟去休。
不知城二势则一，添足画它真赘疣。
君不见紫岩先昔，钓桥深堑先防秋。
当时方略岂不究，而使浪策为今羞。
吁哉成事不复说，只恐说计无时酬。
书生衔命偶经履，一见敢谓可与不。
世间万事一笑里，轻帆送我催行舟。
祭告南岳杂诗 其五
高珩（明代）

花放不知名，稻秀犹能长。芳草隐清流，但听清流响。
元旦醉后与景鸣引之联句戏柬国贤
吴俨（明代）

醉边倔强妄称兄，醒后心降气亦平。藏鹿隍中真是梦，伏尸蜗角竟何兵。

棋能不著为长胜，辩到忘言更有情。忽忆木鸡因有得，独输全德与邻生。
甲寅冬夜梦社中兄弟
周顺昌（明代）

分飞尔我忽三年，一度相思一黯然。猿多雁少书难寄，冻雪寒黯情益牵。

有时思绝落日边，有时望断层峦巅。关河渺邈不可见，惟见树草萧萧水潺湲。

树草尚有凋，水流尚有竭。止此故人心，无时可消歇。

愁看闽山荔子丹，遥思吴地梅花发。床头有酒且酌之，酒醉横眠抱孤月。

月影将残，灯花欲落。神越千山，魂飞万壑。弟兄相对俨如昨，意气风流还自若。

尔起舞，我高歌，恍惊双鬓半婆娑，共叹风波可奈何。

谁谓天长与地阔，千古离愁一宵豁。北阙南山皆梦中，于此可以齐穷达。

乃知黄金结交不足论，管鲍相期只方寸。白首常如此夜亲，何须拟赋江淹恨。
寄别者
张籍（唐代）

寒天正飞雪，行人心切切。同为万里客，中路忽离别。

别君汾水东，望君汾水西。积雪无平冈，空山无人蹊。

羸马时倚辕，行行未遑食。下车劝僮仆，相顾莫叹息。

讵知佳期隔，离念终无极。
南山十咏 其十 □书院
刘仲堪（宋代）

凿石导行径，刊木罗居室。微云□总户，青岚照缃帙。

洁士□□堵，志人轻尺璧。况近□山水，勉旃此游息。
仁宗皇帝挽辞三首 其一
张方平（宋代）

享国承熙盛，斯民老太平。无私均覆载，大德共生成。

阴骘无留迹，神功不可名。曰仁归祢庙，时夏绎清明。
送吴养志明府擢任之建昌
张萱（明代）

使君昔住飞云峰，桃花满地皆春风。使君今游飞猿峤，寂寂桃花生绿茑。

绿茑牵蔓蟀蟋鸣，野人走看车彭彭。碇冈老父持钱送，麻源儿童拍掌迎。

螭碑百尺世不改，行人指点泪如漼。我思使君君再来，榕溪明月长相待。

呜呼，榕溪明月长相待。
偈颂一百二十三首 其一一六
释祖钦（宋代）

个事本成现，觅则不可见。白圭本无瑕，琢磨乃成玷。

执之以实法，空中生闪电。视之以等闲，脚下添红线。

若是学道人，好好看方便。莫看仙人手中扇。
桐庐县仙人洞十题
黄裳（宋代）

谁知顽物抱真空，自有声音与革同。到此学人还会否，桥西来问紫玄翁。
夜讌
钱惟济（宋代）

清讌夜何其，南亭露欲晞。
蹁跹霞袖舞，潋滟羽觞飞。
镂楶摇花落，金珰照月辉。
瑶光未西落，休赋醉言归。
题冒鹤亭农部广生盘山游草
陈宝琛（清代）

文采绳绳水绘园，江湖断句匹兰荪。偶来飞控淩盘谷，便欲题兰满蓟门。

道丧风骚愁歇绝，官閒丘壑与温存。定光塔际凭栏客，卅载重提旧梦痕。
喜外弟卢纶见宿
司空曙（唐代）

静夜四无邻，荒居旧业贫。
雨中黄叶树，灯下白头人。
以我独沉久，愧君相见频。
平生自有分，况是蔡家亲。
月夜过采石江呈樵隐学士兼示吾徒李止顺文
李泂（元代）

空江偃仰见明月，月向天心散冰雪。扪天恍忽与之吻，桂树琼枝纷纠结。

倏挺枯槎汎河汉，又似山阴理归楫。美人不来江水深，独对风烟正愁绝。

欲愁绝兮奈此怀，征帆茫茫江上开。黄芦风起鸟声至，千里一望银山来。

银山嵯峨隔沧海，海上群仙复谁在？五鳌已没三山沈，扶桑叶条失光彩。

丹砂不逐儿童归，旷怀更为秦人悲。英雄去国彼其志，想像金阙空葳蕤。

笑呼白云觞我酒，翠叠连山作窗牖。狂风吹月落西去，水气冥冥浴星斗。

夜深忽到蛾眉亭，紫鳞欲去江潮生。只愁新诗幻出龙虎文，翩然将我日月元气归沧溟。
野鸟叹时郡守考较待士非礼故作
吴琏（明代）

款款于飞，学振羽仪。聿突玄鸱，既爪我皮，复裂我衣。

颠之倒之，既不得吐簧而为词。已而已而，待逢尧与舜时吐气扬眉。
次张昌化合溪新亭韵
刘过（宋代）

燕尾溪流上下分，中馀里许地翻平。
林疏邑屋高低见，水涨航船来往轻。
坡老已仙谁杰作，诗人为县得重评。
唐山见说双溪馆，今见双溪亭又成。
书情上李苏州
严维（唐代）

东土苗人尚有残，皇皇亚相出朝端。手持国宪群僚畏，

口喻天慈百姓安。礼数自怜今日绝，风流空计往年欢。

误著青袍将十载，忍令渔浦却垂竿。
杂体次韦苏州韵·其一
王恕（清代）

蠹鱼恣贪饥，编简偷齧蚀。
妄想神仙寿，不复分黑白。
典谟何炜煌，缥缃为装饰。
微虫偶伤残，明者生疑惑。
河洛出图书，天地留声色。
龙龟欲呈祥，蠹鱼何时息。
续古二十九首 其十三
陈陶（唐代）

秦作东海桥，中州鬼辛苦。纵得跨蓬莱，群仙亦飞去。
寄题达轩
释德洪（宋代）

羊肠世路替人愁，袖手归来事事休。只有信缘唯得计，不过随分复何求。

数声属玉沧浪晚，一坞黄云𥝧稏秋。寄语封侯塞垣外，何如高卧小轩幽。
送僧妙通游平江万寿
周弼（宋代）

故乡离几日，何处蹑秋陵。
梵叶床头树，唐衣壁面僧。
雨花粘旧锡，风箨扫寒簦。
新偈期相寄，呵弹破小乘。
沁园春·甲子一周
佚名（宋代）

甲子一周，织鸟相催，又还十年。但诗狂酒圣，坐常有客，书痴传癖，囊不留钱。拍手浩歌，出门长笑，谁是知心有老天。犹多事，更时游艺圃，日耨情田。细思世事无边。只好把清樽对眼前。看槐国功名，有如戏剧，竹林宴赏，便似神仙。富贵危机。荣华作梦，早已输人一著先。从今去、莫将醉趣，与醒人传。
奉和御製读三国志诗
夏竦（宋代）

许昌功未逞，江表地初平。
汉帝居非远，吴侯志欲迎。
壮图虽未遂，嘉虑实惟精。
终阙尊崇礼，何关慎器名。
游东湖
易士达（宋代）

好是东湖近物华，微吟去路亦何赊。
两堤柳影澹台墓，十里荷香孺子家。
淡淡烟笼僧寺静，飘飘风飐酒旗斜。
重来徒倚阑干久，天末残阳噪暮鸦。
波罗舟中呈林将军并同游徐梁诸公
释函是（明代）

飞鹢定觇波浪稳，浮杯遂作海门游。旌旗射日摇鲛室，鼓角喧风落雁洲。

将军礼数能宽客，山叟疏狂欲狎鸥。莲社相期尽刘许，岂如张翰漫乘流。
山居杂诗九十首
曹勋（宋代）

种杏三年实，种桃一栽花。
花实固可乐，为农本桑麻。
功成不占地，改植常可夸。
要是农须学，作略自一家。
拊缶歌当行路难十五章 其十五
姚燮（清代）

乱愁积草芟益多，楚人拊缶秦人歌。歌如遏抑缶如激，能使闻者心违和。

黄鹄不翔天峨峨，寒云拂落庭前柯。山容凄凄不肯绿，疏绿森森是檐竹。

抱衾听蛩隔竹屋，同病佳人各空谷。佳人颜色今不红，意之所许言谁通？

我歌有竟愁无穷，奈何困我霜风中？
废长行（辨其惑于无益之戏而不务恤民也）
赵抟（唐代）

紫牙镂合方如斗，二十四星衔月口。贵人迷此华筵中，

运木手交如阵斗。不算劳神运枯木，且废为官恤惸独。

门前有吏吓孤穷，欲诉门深抱冤哭。耳厌人催坐衙早，

才闻此戏身先到。理人似爱长行心，天下安平多草草。

何当化局为明镜，挂在高堂辨邪正。何当化子作笔锋，

常在手中行法令。莫令终日迷如此，不治生民负天子。
次韵乐文卿北园
陈与义（宋代）

故园归计堕虚空，啼鸟惊心处处同。
四壁一身长客梦，百忧双鬓更春风。
梅花不是人间白，日色争如酒面红。
且复高吟置馀事，此生能费几诗筒。
石碛朱希仲馆谷甚勤因题壁间
李之仪（宋代）

主人好客久闻名，曾约江鱼对酒烹。邂逅相逢同一笑，逡巡不觉到三更。

屠龙手段元非策，画虎工夫浪有声。便欲与君论卒岁，却忧舟子报潮平。
蓝田溪杂咏二十二首。远山钟
钱起（唐代）

风送出山钟，云霞度水浅。欲知声尽处，鸟灭寥天远。
后庭宴 同闺人登爱山台
吴绮（清代）

春到庭闲，台高径曲。新橙嫩破纤纤玉。携将彩袖一凭栏，南上云净青初定。

楼开罨画，风吹巧笑，酒炉才热。杯香琴静，小斗蛾眉绿。

语细怕莺知，肠断凭花续。
閒人
释文珦（宋代）

不求富贵不嫌贫，天地悠悠任此身。
飞步任教趋要路，好怀到底属閒人。
自归白屋交游远，认昨青山面目真。
平地退藏知是宝，太行从古有摧轮。
初春纪事二首 其一
陆游（宋代）

窗棂无日影，庭树无风声。微云淡天宇，非阴亦非晴。

美哉丰年祥，入我屠苏觥。父老亦共喜，欢言叩柴荆。

一饱已有期，惟当力春耕。遣儿牧鸡豚，作社赛西成。
满江红 乙巳元宵
顾清（明代）

云月澄鲜，重城夜启。满目繁华，正江南春早，红灯初试。

帘影千门摇粉黛，香尘十里随罗绮。论今宵、何止刻千金，堪游戏。

欢未已，愁还继。暗想今年，遥怜往岁。四时相代如流水。

上林春色三千里。望鳌山、凤辇是何年，心摇曳。
过旧宅二首
李世民（唐代）

新丰停翠辇，谯邑驻鸣笳。
园荒一径断，苔古半阶斜。(断 一作：新)
前池消旧水，昔树发今花。
一朝辞此地，四海遂为家。
金舆巡白水，玉辇驻新丰。
纽落藤披架，花残菊破丛。
叶铺荒草蔓，流竭半池空。
纫珮兰凋径，舒圭叶翦桐。
昔地一蕃内，今宅九围中。
架海波澄镜，韬戈器反农。
八表文同轨，无劳歌大风。
途次大梁雪中奉天平令狐相公书问兼…形于短篇以申仰谢
刘禹锡（唐代）

远守宦情薄，故人书信来。共曾花下别，今独雪中回。

纸尾得新什，眉头还暂开。此时同雁鹜，池上一徘徊。
谒茶使
度正（宋代）

剑南剑北尽仪型，妙墨题名入画屏。
风卷渥洼来汗血，天开井络得茶星。
照人一点应神会，回首三年更眼青。
云外修程横九万，附渠飞翼上青冥。
山中旧有榴树今春重移一株
符锡（明代）

为念仙姿独，频移野伴来。低昴各有态，萧散不堪裁。

狂对东风舞，秾邀暖日开。下方殊未厌，何处忆蓬莱。
滕昌佑芙蓉
文同（宋代）

双干发寒葩，一枿立纹羽。
欲品精妙人，君当二三数。
上巳
朱弁（宋代）

行行春向暮，犹未见花枝。晦朔中原隔，风烟上巳疑。

常令汉节在，莫作楚囚悲。早晚鸾旗发，吾归敢恨迟。
快阁
朱秉成（清代）

跨湖桥外水天秋，醉拍阑干动越讴。满地斜阳人去后，绿杨閒杀水边楼。

依旧人家水上村，浊醪浑欲酹诗魂。江山如此人何处，黄叶萧萧自打门。
端午次韵和徐改之
于石（宋代）

榴花灼烁露初乾，乍试香罗怯晓寒。
自古独醒多见忌，与君一醉笑相看。
无邪安用艾悬户，徇俗聊将黍饤盘。
千载沉湘呼不起，至今遗恨楚江干。
涛头洒泪眼难乾，鱼腹沉冤骨未寒。
楚些一章招莫返，曹碑八字好难看。
水流不尽湘江恨，俗奠空陈苹藻盘。
我亦逢时增感慨，凜然忠孝孰能干。
减字木兰花 原无调名，兹据律补 浩然斋雅谈
佚名（宋代）

并州霜早。禾黍离离成腐草。马困人疲。惟有郊原雀鼠肥。分明有路。好逐衡阳征雁去。鼓角声中。全晋山河一半空。
题洞虚观
仲殊（宋代）

古观多松桧，幽奇近暮秋。坐看新月上，閒见断云愁。

野思同花鸟，乡情隔岛洲。轻寒披鹤氅，隐几自搔头。
次张伯信韵题吴园画轴
蔡戡（宋代）

谁把吴园较辋川，画图犹复想当年。
要知故国非乔木，文采风流尚宛然。
赠钱肃润
魏耕（清代）

扶桑海水波，烛龙光景微。
蟾魄相沦惑，天地纷无禧。
苍梧狩不相，烈士志亦危。
喟然起西游，泛舟昆明池。
黄姑不驾箱，织女缣靡储。
阴风昼夜兴，卉木顿已凄。
抚躬怀洛邑，顽民良足悲。
遁匪依岩穴，散发吟郊畿。
漆身余隐痛，蹈则陷焱机。
二心何所愧，慷慨欲报谁？
令名荣丹青，丹青未可訾。
商山遗素风，终南多佳期。
深谷路匪远，玉液可疗肌。
行将憩我辙，斯道尚能追。
东谷独往
文同（宋代）

久不到东谷，晚晴欣细履。
阴阴夹路木，溅溅落溪水。
幽涎界屏粉，乱喙刻窗纸。
兀坐忘所归，烟云逼人起。
上平西 泰和南征作
刘昂（金朝）

趸锋摇，螳臂振，旧盟寒。恃洞庭、彭蠡狂澜。天兵小试，百蹄一饮楚江干。

捷书飞上九重天。春满长安。

舜山川，周礼乐，唐日月，汉衣冠。洗五州、妖气关山。

已平全蜀，风行何用一泥丸。有人传喜，日边路、都护先还。
同东云雏王心古诸君登华山云台峰
宋琬（清代）

丹梯千仞倚嵯峨，万转盘纡出薜萝。少华西来朝白帝，太行东望走黄河。

欲从玉女窥莲井，须向仙人借斧柯。襆被同君星汉外，方知天上白榆多。
就藏上人乞花木栽草堂前戏效少陵体 其三
李锴（清代）

闻道红香属对桃，攲斜留影照溪毛。肯怜仅落萧条剧，敢惮春锄树艺劳。
浯溪
柳应辰（宋代）

不能歌，不能吟，潇湘江头千古心。
龙爪石
翁华（宋代）

香开岩桂露凄清，翠锁晴岚泼眼明。
风度南枝乌鹊啭，月斜西坞玉绳横。
来游十里水云窟，偿我一生邱壑情。
诗句乞君高挂壁，且容鼻息撼盏鸣。
乐府杂曲
法杲（明代）

纤鲫上芒针，小儿争大叫。一饵连六鳌，此是任公钓。
赋得千山红树图送杨茂之
杨慎（明代）

萧郎雅工金碧画，爱画碧鸡与金马。
画作千山红树图，行色秋光两潇洒。
摇落深知宋玉悲，登山临水送将归。
丹林初晓清霜重，紫谷斜阳赤烧微。
故人辞我故乡去，滇树遥遥接巴树。
桑落他山共醉时，枫香客路销魂处。
白首遐荒老未还，流波落木惨离颜。
锦城红湿那能见，千里随君万里攀。
残岁即事 其十一
王彦泓（明代）

金雀鸦鬟尚簸钱，残年犹是柳枝年。鬟多力弱春消息，渐到眉心眼角边。
登歙山寺
徐照（宋代）

石径半攲倾，山头路始平。步因花树息，吟忘寺僧迎。

一面门无水，东隅路入京。青峰三十六，霜晓见分明。
舟过彭泽
董嗣杲（宋代）

柳移彭泽县，江泛木兰桡。
远水初凝暮，青山独去遥。
沙明回断雁，月黑起寒潮。
爱酒侔元亮，而今懒折腰。
仆射王公挽辞三首 其二
韩琦（宋代）

公昔魁多士，予时托后尘。交因荷心照，义实过天伦。

进始欣连茹，官终愧积薪。牙弦兹遂绝，不见赏音人。
孟子·仁者人也
陈普（宋代）

真精二者合而凝，形气中涵太极真。
道即是身身即道，从来道外本无身。
过七里濑
杨时（宋代）

扁舟东下几时还，一席飞帆插羽翰。
回首严陵台上月，清风千古逼人寒。
莆田陈尉新作二轩于其廨舍寄题二首 其一 紫薇轩
林希逸（宋代）

双松厅上念先差，晚节渔翁谩叹嗟。试问归摩青玉笋，何如坐对紫薇花。
【双调】蟾宫曲_竹风过雨新
贯云石（元代）

竹风过雨新香，锦瑟朱弦，乱错宫商。樵管惊秋，渔歌唱晚，淡月疏篁。准
备了今宵乐章，怎行云不住高唐？目外秋江，意外风光，环佩空归，分付下凄凉。
相逢忘却余咱，梦隔行云，尽好诗夸。江上人归，宫中粉淡，明月无涯。从别却
西湖酒家，遇逋翁便属仙葩。袜重霜华，春色交加，夜半相思，香透窗纱。问胸
中谁有西湖？算诗酒东坡，清淡林逋。月枕冰痕，露凝荷泪，梦断云裾。桂子冷
香仍月古，是嫦娥厌倦妆梳。春景扶疏，秋色模糊，若比西施，西子何如？
凌波晚步晴烟，太华云高，天外无天。翠羽摇风，寒珠泣露，总解留连。明
月冷亭亭玉莲，荡轻香散满湖船。人已如仙，花正堪怜，酒满金樽，诗满鸾笺。　送春
问东君何处天涯？落日啼鹃，流水桃花。淡淡遥山，萋萋芳草，隐隐残霞。
随柳絮吹归那答？趁游丝惹在谁家？倦理琵琶，人倚秋千，月照窗纱。　赠曹绣莲
薰吹吹醒横塘，一派波光，掩映红妆。娇态盈盈，香风冉冉，翠盖昂昂。一
任游人竞赏，尽教鸥鹭埋藏。世态炎凉，只恐秋凉，冷落空房。
家弟别试预荐时蒙慎思学士赠诗致庆感荷不已
蔡肇（宋代）

我家书册代耕农，尚祝瓯窭亩一钟。
再筑金台端不昧，高悬水镜亦难逢。
亲闱动喜欣欣色，士论推公趯趯从。
好在黄花归荐寿，秋堂欢笑变春浓。
顺安辞呈赵使君二首
刘著（宋代）

太平时世屡丰年，胜事空闻父老传。
郭外桑麻如几顷，船头鱼蟹不论钱。
雨止
项安世（宋代）

客子浪相惊，山灵自有情。
云深一夜雨，风急五更晴。
馀润翻宜暑，微乾不碍行。
柘林秋色里，时复一蝉声。
包山显庆禅寺
张諴（清代）

山行不知远，丛木忽苍翠。青岚起层冈，幽幽隐古寺。

初地肇萧梁，嘉名赐唐帝。复有慈受僧，结庐传宋世。

寺前五株松，落落擎天势。虬角不可攀，龙鳞时或坠。

山僧颇好名，窃附五柳意。揖余为余言，此树阅千岁。

其下两石幢，中藏佛舍利。剔藓试摩挲，其一本无志。

其一会昌年，僧契元书字。字字空王言，历历时日记。

颇通瘦硬神，亦饶烟云气。幸藏深山间，勿为椎拓累。

守拙全天真，斯理得罕譬。少小慕松陵，倡和金兰契。

今来精舍中，曾是结遐企。栋宇中劫灰，林壑余古致。

我亦烟波徒，翛然愿高寄。
忧关诣台先寄献臣天休二学士
宋庠（宋代）

去国三年恨，还台九死馀。
凄凉曾釜粟，感咽晏楹书。
鲋勺怀穷辙，鷄棲整故车。
惟当亲益友，叙阔费涟如。
邯郸客舍歌
岑参（唐代）

客从长安来，驱马邯郸道。
伤心丛台下，一带生蔓草。
客舍门临漳水边，垂杨下系钓鱼船。
邯郸女儿夜沽酒，对客挑灯夸数钱。
酩酊醉时日正午，一曲狂歌垆上眠。
翠屏霁雪
韩信同（宋代）

寒林静对屏翠屏，六花庄点风景清。
四川簇簇琼瑶树，恍然照映之兰庭。
寒生晴光色烁烁，含辉照耀银海明。
岣岩石化昆山玉，负喧猿猱出深谷。
可耿不老出白头，梅萼藏春暗香馥。
紫阳留识歌翠寒，中有玉人在其间。
道傅前圣发未发，教开来学难亦难。
豁然胸次冰雪释，白照红日上圃圃。
陈枢密挽诗二首
高斯得（宋代）

直道终难恃，平生一险夷。
蛮溪憔悴日，公府笑谈时。
来识鲁山面，空看有道碑。
雉膏殊未食，付与宁馨儿。
广陵别郑处士
高适（唐代）

落日知分手，春风莫断肠。兴来无不惬，才在亦何伤。

溪水堪垂钓，江田耐插秧。人生只为此，亦足傲羲皇。
成都僧法舟为其祖师宝月求塔铭於惠州还过高
苏辙（宋代）

少年能讲大乘经，法施堂中不出扃。
为许先师传後世，径从西海集南溟。
忘身直犯黄茅瘴，满意初成白塔铭。
寄我泪痕归万里，遥知露滴涧松青。
谢制帅高卿剡四首
陈造（宋代）

荐书未及门，啅鹊拂人衣。
盥手衮字褒，只遣颜忸怩。
瑕瑜权相偿，葑菲终不遗。
穷途石作肠，持用答恩私。
题远道人《省故乡》诗后
李宪噩（清代）

道人家住大江南，雪满穹窿有旧庵。化鹤归来城郭是，几人楼下看苏耽？
句
石太傅（宋代）

芝兰相照皆佳士。
史万岁
徐钧（宋代）

征南轻仆孔明碑，想见生平暴可知。
一死虽因奸计陷，亦由廷辩忿招疑。
仙谷遇毛女意知是秦宫人
常建（唐代）

溪口水石浅，泠泠明药丛。入溪双峰峻，松栝疏幽风。

垂岭枝双双，翳泉花濛濛。夤缘斋人目，路尽心弥通。

盘石横阳崖，前流殊未穷。回潭清云影，瀰漫长天空。

水边一神女，千岁为玉童。羽毛经汉代，珠翠逃秦宫。

目觌神已寓，鹤飞言未终。祈君青云秘，愿谒黄仙翁。

尝以耕玉田，龙鸣西顶中。金梯与天接，几日来相逢。
避方寇五绝
郑刚中（宋代）

啖惑愚民倚怪神，诛锄当见不淹旬。
何尝耳目亲旗鼓，只是流离失业人。
致仕后即事十五首 其十二
陆游（宋代）

湘湖莼菜胜羊酪，项里杨梅敌荔枝。八帙开来今过半，一杯引满若为辞。
南柯子（和洪丞相约赏荷花）
赵磻老（宋代）

世上渊明酒，人间陆羽茶。东山无妓有莲花。隐隐仙家鸡犬、路无赊。

积霭犹张幕，轻雷似卷车。要令长袖舞胡靴席。须是檐头新霁、鹊查查。
使院黄葵花
韦庄（唐代）

薄妆新著澹黄衣，对捧金炉侍醮迟。向月似矜倾国貌，倚风如唱步虚词。

乍开檀炷疑闻语，试与云和必解吹。为报同人看来好，不禁秋露即离披。
和丁浚明戏萧济夫 其一
刘才邵（宋代）

生世才如石火光，应怜不早见卢郎。碧蟾自合来栖月，黄耳何缘得上床。

但使知音同卓氏，何妨服猛似梁鸯。观音妙相谁能测，暂化身为无厌王。
蜀国弦
刘基（明代）

胡笳拍断玄冰结，湘灵曲终斑竹裂。
为君更奏《蜀国弦》，一竹一声飞上天。
蜀国周道五千里，蛾眉岧岧连玉垒。
岷嶓出水作大江，地砉天浮戒南纪。
舒为五色朝霞晖，惨为虎豹嘷阴霏。
翕为千障云雨入，嘘为百里雷霆飞。
白盐雪消春水满，谷鸟相呼锦城暖。
巴姬倚歌汉女和，杨柳压桥花纂纂。
铜梁翠气通青蛉，碧鸡啼落天上星。
山都号风寡鹄泣，杜鹃呜咽愁幽冥。
商悲羽怒呀未了，穷猿三声巫峡晓。
瞿塘喷浪翻九渊，倒泻流泉喧木抄。
楼头仲宣羁旅客，故乡渺渺皆尘隔。
含凄更听《蜀国弦》，不待天明头尽白。
念奴娇（送淮漕钱处和）
曾惇（宋代）

绣衣直指，问凌风一笑，翩然何许。诏山层霄持汉节，千里秋风淮浦。鉴远江山，竹西歌吹，曾被腥膻污。须君椽笔，为渠一洗尘土。

休厌共倒金荷，翠眉重为唱，渭城朝雨。看即扬鞭归骑稳，还指郁葱深处。宝带兼金，华鞯新绣，直上云霄去。回头莫忘，玉霄今夜风露。
詶殷明佐见赠五云裘歌
李白（唐代）

我吟谢朓诗上语，朔风飒飒吹飞雨。谢朓已没青山空，后来继之有殷公。

粉图珍裘五云色，晔如晴天散彩虹。文章彪炳光陆离，应是素娥玉女之所为。

轻如松花落金粉，浓似苔锦含碧滋。远山积翠横海岛，残霞飞丹映江草。

凝毫采掇花露容，几年功成夺天造。故人赠我我不违，著令山水含清晖。

顿惊谢康乐，诗兴生我衣。襟前林壑敛暝色，袖上云霞收夕霏。

群仙长叹惊此物，千厓万岭相萦郁。身骑白鹿行飘飖，手翳紫芝笑披拂。

相如不足跨鹔鹴，王恭鹤氅安可方。瑶台雪花数千点，片片吹落春风香。

为君持此凌苍苍，上朝三十六玉皇。下窥夫子不可及，矫首相思空断肠。
香山杂咏 其三
弘历（清代）

梵宇依林界道斜，忘机直欲卧云霞。妙高堂里閒吟罢，漫吃山僧公案茶。
送薛秀才
皇甫冉（唐代）

虽是寻山客，还同慢世人。
读书惟务静，无褐不忧贫。
野色春冬树，鸡声远近邻。
郄公即吾友，合与尔相亲。
遣兴安州
曾巩（宋代）

青灯斗鼠窥寒砚，落月啼乌送迥笳。江汉置身贫作客，溪山合眼梦还家。

百忧忽忽丹心破，万事悠悠两鬓华。谁与健帆先度鸟，更无留滞向天涯。
挽观登使郑尚书
李曾伯（宋代）

秉钺岷峨去，分弓淮海游。
安危勤阃略，得失假家谋。
不易猗兰操，何伤薏苡羞。
盖棺公论定，知罪付春秋。
庐山五猗
洪咨夔（宋代）

猗若人兮深衣，万锺不为泰兮一箪而遁肥。
溪之清兮不受淄，月离离兮风披披。
芙蓉兮涉采，欲淡兮心夷。
驾言兮何之，羲文兮与归。
浣溪沙 次韵礼院孟子周佥院秋夜曲二叠
虞集（宋代）

天阔秋高初夜长。浮尘消尽雾苍茫。澄澄孤月转危墙。

金井有声惟坠露，玉阶无色乍疑霜。不闻人语只吟螀。
金缕曲 其五 咏冯烈妇古氏
李炳灵（清代）

池沼明如镜。看一水、盈盈中有，名媛之影。相见佳苻蹂躏后，豺虎戕人性命。

拼一死、曹娥比劲。乱世几能全骨肉，玉石同归余烬，千秋万古、遗孤愤。

空搔首，天难问。昌黎有嫂贤名甚。赖阿叔、表彰心挚，流传愈盛。

使者輶轩劝问俗，节烈铮然堪悯。荷皇恩、旌门宠贵。

洛浦凌波芳躅继，只风景苍凉惹幽恨。秋草绿，夕阳冷。
入塞
乔世宁（明代）

沙海烽尘息，将军奏凯还。
九边传露布，一夜到甘泉。
天子开麟阁，都人望马鞭。
定知金市里，甲第在今年。
清明
释元肇（宋代）

寒食清明节，家家拜扫辰。酒杯难醉土，泪眼不知春。

旧冢连新冢，今人叹昔人。路傍无主认，几个石麒麟。
签判丈见约同诸丈携酒过贾新之运属适以周侍
赵蕃（宋代）

载酒俱期过阆仙，怅然何事独求船。
春风易远朝天旆，夜雨空成借榻眠。
谁谓此行真不遇，了知一笑欠前缘。
连朝定有新酬唱，到我凡当第几篇。
同杨计公谒刁蒙吉先生
张念圣（清代）

三年曾有约，今岁始能复。携我同心人，登龙展私淑。

入门炙道同，閒庭一何肃。先生抱道深，元气如可掬。

正议回狂澜，耻与时贤逐。圣也戆而狂，意行无边幅。

三日坐春风，句萌学草木。洗耳聆铎音，谈经继白鹿。
铁山祠成二首 其一
李新（宋代）

千岭分岗一岭西，一峰骧首万峰低。仰看木杪楼台小，犹听云端甲马嘶。

暮角回风吹落叶，晓暾笼树转寒霓。要知血食无穷处，阴壑藏雷水绕溪。
酹江月 其二 感旧再和前韵
何梦桂（宋代）

问春何去，乱随风飞坠，杨花篱落。罗袜香囊无觅处，谁有返魂灵药。

细柳重门，碧桃深巷，回首曾行乐。玉龙吟断，夜深人在江阁。

因念璧月琼枝，对玉人何处，绣帘珠幕。一半青铜尘满匣，空抚鸾刀金错。

薇露烟销，莲膏花凝，不寐还孤酌。一春心事，总将愁里消却。
南轩即目
金永爵（清代）

庭树秋风高，槭槭起寒响。落叶恋旧枝，低回复欲上。
夜饮示家人
夏曾佑（清代）

去作京华客，匆匆又几年。何期重对酒，疑是旧离筵。

过此将何往，相遭亦偶然。夜深人不寐，心迹悟澄圆。
山中遇雨
李弥逊（宋代）

卯酒催归梦，僧房借枕头。
客愁三日雨，山意十分秋。
鸣涧涨还落，凝云去复留。
阳乌肯回翼，高处卜深游。
庞居士真赞
释慧空（宋代）

要识庞家个老翁，东山壁上之图是。手携长柄竹漉篱，犯寒晓踏南昌市。

市心跶倒灵照扶，则川斫额丹霞呼。襄阳耆旧风标在，留与禅家作殃害。
青玉案 其二 题扇面蜂蝶
梁清标（清代）

落花飞絮游丝罥。傍若个、秋千院。凤子蜻蛉双翅颤。

寻香沾粉，缀红成片。莫使愁人见。

绿烟如织银塘慢。性癖长耽花鸟伴。苦被黄尘催鬓短。

谢池春咏，滕王蝶恋。写入轻罗扇。
闻逆虏近淮
曹勋（宋代）

壬午收亨运，余屯未肯林。
风烟淮水近，天地老身愁。
虏意骄如昨，江干景易秋。
得闲如自若，心在一扁舟。
赴调
宋祁（宋代）

编政黄堂碧鹳衣，远餐周粟位犹卑。
人推东鲁丘园秀，吏得西犹法令师。
骊驾路长云拂盖，鹄歌亭晓桂凝卮。
上书自荐时非晚，囊牍三千正集帷。
句
释惠崇（宋代）

路横岗烧断，风转浦帆斜。
元夕
叶茵（宋代）

一簇莲灯亦可观，隔墙箫鼓二更残。
平生未识繁华事，旋借宣和国史看。
西江月
郭应祥（宋代）

十桂胜如五柳，九秋赛过三春。蓬蓬金粟吐奇芬。自有天然风韵。

休羡一枝高折，尽教十里遥闻。尊前若有似花人。乞与些儿插鬓。
大晟府拟撰释奠十四首
佚名（隋代）

庶几屡空，渊源深矣。
亚圣宣献，百世宜祀。
吉蠲斯辰，昭陈尊簋。
旨酒欣欣，神其来止。
叹老三首
白居易（唐代）

晨兴照青镜，形影两寂寞。少年辞我去，白发随梳落。

万化成于渐，渐衰看不觉。但恐镜中颜，今朝老于昨。

人年少满百，不得长欢乐。谁会天地心，千龄与龟鹤。

吾闻善医者，今古称扁鹊。万病皆可治，唯无治老药。

我有一握发，梳理何稠直。昔似玄云光，今如素丝色。

匣中有旧镜，欲照先叹息。自从头白来，不欲明磨拭。

鸦头与鹤颈，至老常如墨。独有人鬓毛，不得终身黑。

前年种桃核，今岁成花树。去岁新婴儿，今年已学步。

但惊物长成，不觉身衰暮。去矣欲何如，少年留不住。

因书今日意，遍寄诸亲故。壮岁不欢娱，长年当悔悟。
西宁侯著色牡丹为英国公题 其二
程敏政（明代）

镜中谁点旧姚黄，金缕衣轻翠袖长。倦倚东风娇白日，王孙亭榭见花王。
将归姑苏南楼饯送李明府
许浑（唐代）

无处登临不系情，一凭春酒醉高城。暂移罗绮见山色，

才驻管弦闻水声。花落西亭添别恨，柳阴南浦促归程。

前期迢递今宵短，更倚朱阑待月明。
送苏伯益提干代还侍下
曾几（宋代）

幕下官曹寄玉溪，溪边野老借光辉。
齧毡校尉冲寒去，扇枕郎光触热归。
大父正携灵寿杖，尊公更著老莱衣。
赠行未说功名事，此事如公世上稀。
满江红 其七 暮春
辛弃疾（宋代）

家住江南，又过了、清明寒食。花径里、一番风雨，一番狼藉。

红粉径随流水去，园林渐觉清阴密。算年年、落尽刺桐花，寒无力。

庭院静，空相忆。无说处，闲愁极。怕流莺乳燕，得知消息。

尺素如今何处也？彩云依旧无踪迹。谩教人、羞去上层楼，平芜碧。
题庐山楞枷院
释道生（宋代）

苏内翰木三五笔，李夫人竹一二竿。
会得楞伽印心法，不应来作画图看。
阿智歌
饶节（宋代）

吕卿诸子森如猬，不作世间儿女气。封胡羯末自行列，麟凤龟龙各异致。

小儿阿智甫七龄，衮衮似欲无诸兄。疏眉秀目澹玉雪，覆肝立壁开天庭。

自从诸兄授孝经，淋漓笔墨有典刑。客来推席俨在庭，举头揖客客为惊。

吾知吕卿大源委，黄河昆崙千万里。政令凡儿出其中，不扶而直麻生蓬。

况如此雏落落自奇伟，出门汗血当追风。
来青轩恭瞻皇祖御笔普照乾坤四大字
弘历（清代）

胜地绝尘喧，璇题耀网轩。馀波流墨沈，健法突钗痕。

尚睹云烟润，因惊岁月奔。圣情空想像，长此照乾坤。
赠长安令刘正伯诗
潘尼（魏晋）

游鸾凭太虚，腾鳞托浮霄。过蒙嘉时会，假翼陵扶瑶。

疲惫充时嘉，及余再同僚。并迹侍储宫，携手登皇朝。

刘侯无西都，迈绩参豹乔。德厚化必深，政明奸自消。

万寻由积篑，千里一步超。尔其骋逸轨，远涂固可要。
晋。陆玩
孙元晏（唐代）

陆公高论亦由衷，谦让还惭未有功。

天下忠良人欲尽，始应交我作三公。
次零陵太守竞秀堂韵四首 其一
汪藻（宋代）

层峦远近翠浮空，人道山川似剡中。正要潇湘含远色，莫教江上起樵风。
秋怀用昌黎韵 其三
李经述（清代）

山谷诗横绝，一吸西江乾。拗节含古姿，球琳与琅玕。

语语见佛性，以笔为蒲团。造句若天成，韵险体自安。

伤哉涪州谪，旁观泪泛澜。鼾睡不自戚，行囊一诗丸。

放归鬓发苍，吟声动征鞍。
偶成二首
文天祥（宋代）

灯影沉沉夜气清，朔风吹梦度江城。
觉来知打明钟未，忽听邻家叫佛声。
东坡先生移守广陵以诗往迎先生以淮南旱书中
晁补之（宋代）

去年使君道广陵，吾州空市看双旌。
今年吾州欢一口，使君来双广陵守。
麦如栉发稻立锥，使君忧民如己饥。
似闻维舟祷灵塔，如丝气上淮西脽。
随轩膏泽人所待，风伯何知亦前戒。
虎头未用沈沧江，龙尾先看挂清海。
双霖功业在傅岩，如何白首拥彤幨。
世上谗夫乱红紫，天教仁政满东南。
青袍门人老州佐，干世无成志消惰。
封章去国人恨公，醉笑从公神许我。
琼花芍药岂易逢，如淮之酒良不空。
一釂孤鸿烟雨曲，平山堂上快哉风。
自去秋疾作正月尚未全愈晓枕有怀
汪莘（宋代）

插柳栽花便满林，午天蜂蜨晓天禽。
老来病损浑无力，报答春光只有心。
冬晚姚谏议宅会送元绪上人归南山
无可（唐代）

禅客诗家见，凝寒忽告还。分题回谏笔，留偈在商关。

盘径缘高雪，闲房在半山。自知麋鹿性，亦欲离人间。
次韵德符马上口占
邹浩（宋代）

直欲掩关心似水，不知开国面如田。相逢一枕秋光里，疑是先生亦姓边。
东偏纸阁初成
陆游（宋代）

蚍蜉占雨解移穴，蟋蟀畏寒先近床。
我亦联屏为燠室，一冬省火又宜香。
惜别行送刘仆射判官（仆射乃其主将刘乃仆射之判官也）
杜甫（唐代）

闻道南行市骏马，不限匹数军中须。襄阳幕府天下异，

主将俭中忧艰虞。只收壮健胜铁甲，岂因格斗求龙驹。

而今西北自反胡，骐驎荡尽一匹无。龙媒真种在帝都，

子孙永落西南隅。向非戎事备征伐，君肯辛苦越江湖。

江湖凡马多憔悴，衣冠往往乘蹇驴。梁公富贵于身疏，

号令明白人安居。俸钱时散士子尽，府库不为骄豪虚。

以兹报主寸心赤，气却西戎回北狄。罗网群马籍马多，

气在驱驰出金帛。刘侯奉使光推择，滔滔才略沧溟窄。

杜陵老翁秋系船，扶病相识长沙驿。强梳白发提胡卢，

手把菊花路旁摘。九州兵革浩茫茫，三叹聚散临重阳。

当杯对客忍流涕，君不觉老夫神内伤。
述怀
程畹（清代）

螳勇晋文避，蛙怒越王式。军麾满天下，壮士亦间出。

巧迟非所钦，拙速安可得。垂成厄虎将，观衅动蚁贼。

当东忽赴西，欲南乃更北。艰难赖忠贞，枝梧竭心力。

苍天何不仁，斩刈未有极。远虑迥万里，近祸在顷刻。

淮南大布衣，慷慨善忧国。迂谋适不用，长剑黯无色。

偷生恋父母，千金买一息。大地结罗网，先后理莫测。

生年无几时，颠沛忽我逼。澄清长河水，何人乱使黑。

作歌以告哀，恸哭五情塞。
石孙试童子郡广文赠之诗代赓为谢
方岳（宋代）

命穷久已付之天，草木閒兮月一川。
无地可容携锸处，一孙犹一佩觹年。
老夫耄矣耕方熟，小子识之攻益坚。
万岁石场今尔耳，当家衣钵底须传。
偈颂一百二十三首
释崇岳（宋代）

总是掩耳偷铃，殊不知甘贽有收有放，
首座彻底惺惺。云收雨霁长空阔，
一对鸳鸯画不成。
思越人 孙鸿士双山游屐图，次孙葆光韵
吴湖帆（清代）

耸浮图，回倒影，沈山藏寺云深。最恋斜阳钟送晚，低佪几度曾寻。

紫薇花映江头事，旧衫点湿红泪。凝伫东流今日水。

西风怕又吹起。
虞美人
冯延巳（五代）

玉钩鸾柱调鹦鹉，宛转留春语。云屏冷落画堂空， 薄晚春寒、无奈落花风。
搴帘燕子低飞去，拂镜尘鸾舞。不知今夜月眉弯， 谁佩同心双结、倚阑干。

春风拂拂横秋水，掩映遥相对。只知长作碧窗期， 谁信东风、吹散彩云飞。
银屏梦与飞鸾远，只有珠帘卷。杨花零落月溶溶， 尘掩玉筝弦柱、画堂空。
题阙 其六十六
王世贞（明代）

晋有一仁人，开府羊荆州。梁有一仁人，车骑韦严侯。

弱者怀其德，强者伐其谋。俭慈不敢先，老氏羊所优。

竺教横天来，举世皆荡流。韦也守中庸，不忮复不求。
送襄阳従事李友谅归钱塘
苏轼（宋代）

居杭积五岁，自意本杭人。
故山归无家，欲卜西湖邻。
良田不难买，静士谁当亲。
髯张既超然，老潜亦绝伦。
李子冰玉姿，文行两清淳。
归従三人游，便足了此身。
公堤不改昨，姥岭行开新。
幽梦随子去，松花落衣巾。
二月大雨江涨晚晴作三首 其二
释德洪（宋代）

我在湘西画牒中，时高时作送飞鸿。事治山翠经旬雨，印可春晴尽日风。

引步幽探聊自适，满怀疏快与谁同。东君倾写无馀蕴，都放山茶称意红。
题潇湘八景 其一 洞庭秋月
史谨（明代）

波光万顷浸长空，桂子香飘远近风。一夜冯夷眠不稳，广寒移在水晶宫。
登多景楼口占立成
卫宗武（宋代）

新霁登多景，斯游亦快哉。
双尖浮殿塔，千堞里楼台。
潋滟琉璃合，微茫图画开。
江山仍似旧，投绂慨重来。
嘉禾颂七章章四句
吴泳（宋代）

翼翼嘉禾，在梁之亩。
九穗离离，实栗实秀。
旧国里
卿云（唐代）

旧居梨岭下，风景近炎方。地暖生春早，家贫觉岁长。

石房云过湿，杉径雨馀香。日夕竟无事，诗书聊自强。
和留献之出郊劝农
王炎（宋代）

澜翻布谷唤春晴，浩荡花风拥旆旌。
野老无知须户晓，长官着旆自山行。
四郊烟火皆新集，百里污莱未尽耕。
前日惰农今力穑，闾阎閒暇政宽平。
游小金山
李光宸（明代）

妙高台古瞰江流，计吏来登匪浪游。郁水鼋鼍川上奋，宝陀岩岫槛前收。

莺花浃叠催征斝，云树空濛送去舟。箧里长杨知有赋，便应携向凤凰楼。
屈翁山薄游代州镇将赵君妻以姊子本秦人也读其白母书诗以纪怀
陈恭尹（清代）

寒垣提剑欲从谁，边草年年只早衰。乌鸟私情愁日短，雁门书札叹秋迟。

新为夫婿逢秦女，自写佳人入楚词。旦夕彩衣还侍养，一双飞作凤来仪。
恭进郊祀庆成诗五首 其一
周紫芝（宋代）

嶰竹初回律，圆丘始告虔。礼应先吉土，诚已格高天。

上圣锵环佩，群公执豆笾。谁为郊祀曲，传写入朱弦。
服卿访余柳浪不遇俟我沙头既归服卿再至遂用韵赠之
袁宏道（明代）

千里劳君至，三秋俟我归。柳残多叶字，莲解一池衣。

逸格临杯见，新思入路微。云山心总在，未与宿根违。
憩解州邵薛村洪福院
耶律楚材（元代）

天兵南出武阳东，暂解征鞍憩梵宫。玉像巍巍红叶捧，金容奕奕碧纱笼。

三秦繁盛如席卷，两晋风流扫地空。惟有真如元不坏，青山依旧白云中。
题寺壁二首
吕群（唐代）

路行三蜀尽，身及一阳生。赖有残灯火，相依坐到明。

社后辞巢燕，霜前别蒂蓬。愿为蝴蝶梦，飞去觅关中。
赠邓参军明府远游尊人蚤岁弃官隐匡岳
胡应麟（明代）

手板那能谒路傍，扁舟归兴逐浔阳。参军不恋芙蓉幕，仙尉偏宜薜荔裳。

钓倚宫亭明月近，樵穿庐岳乱云长。谁言玉树阶除畔，百尺嵯峨在庙廊。
题易元吉画麞
陈与义（宋代）

纷纷骑马尘及腹，名利之窟争驰逐。
眼明见此山中吏，怪底吾庐有林谷。
雌雄相对目炯炯，意闲不受荣与辱。
掇皮皆真岂自知，坐令猫犬羞奴仆。
我不是李卫公，欺卫无魂规尔肉。
又不是曹将军，数肋射尔不遗镞。
明窗无尘帘有香，与尔共此春日长。
戏弄竹枝聊卒岁，不羡晋宫车下羊。
和履中学士上元有作 其一
彭汝砺（宋代）

楼头星斗烂文章，锦绣中焚百和香。月似中秋灯似昼，总将明德奉吾皇。
王蒙坐听松风图
弘历（清代）

偶来松树林，趺坐虬枝下。忘筌弄泉石，谡谡幽籁泻。

主人对客言，横琴为我写。客谓主无须，听取真琴者。
依杨益老韵曾公岩
尚用之（宋代）

当暑都忘畏赫曦，游观邂逅得心期。
咸其自尔从天造，贲以人为特地奇。
风露乍凉秋于后，林峦散影月明时。
朱轓好事留佳客，大醉高岩许镇随。
益老得广惠呈制帅大资槔闲居士
释居简（宋代）

客已梅山访把茆，城隅闲锁一枝巢。金园俗下谬公举，玉帐眼枝寻淡交。

不但据鞍尤矍铄，尚堪策蹇作推敲。采毫不借江山助，谁为高人赋解嘲。
次曾吉父兰溪三绝 其二
吕本中（宋代）

春信先寻岭上梅，两年零落待君开。非关使节须重到，自是溪山未遣回。
乙未寒食前一日陪姚季一吴和甫登崇德寺阁赋诗以驾言出游以写我忧为韵分得我出二字 其二
赵鼎臣（宋代）

高阁切浮云，仰观势嵂崒。兴来偶攀跻，意若凌超忽。

壮哉洛阳都，宫殿耸突兀。城中十万家，古来豪侠窟。

楼观何轩昂，花竹争炳蔚。澹澹烟霭间，俯见孤鸟没。

缅怀中令君，节钺耀衮韨。镇守极膏腴，割剥到肌骨。

黄金不却老，晚节顾佞佛。陂陀何为者，岁久尚奇崛。

空令吾党士，登践许仓卒。踌躇不忍归，待得星斗出。
题惠照斋宫僧房
吴芾（宋代）

古木脩篁翠欲堆，小窗那更面山开。谁知局促尘埃里，犹有山光入眼来。
寄毕孟侯侍御时余方庐先太安人墓
张萱（明代）

泽畔长歌澧有兰，故人遥在五云端。谁从天上回青眼，老向江云泣素冠。

雪仗笼街银印重，霜台映日玉墀寒。它年客满平津后，能否天南问伯鸾。
以诗句咏梅·淡薄似龙知我意
方蒙仲（宋代）

平生惟有梅，与语觉差可。
此外岂无花，周旋宁作我。
戏书山水枕屏四段 其三
李彭（宋代）

孤峰上排霄，群木尽生意。持竿坐石矶，高怀在云际。
点绛唇 其四
朱敦儒（宋代）

春雨春风，问谁染就江南草。燕娇莺巧。只是参军老。

今古红尘，娇了人多少。尊前好。缓歌低笑。醉向花间倒。
迁居近局谢陈成伯假车惠茶
韦骧（宋代）

冷官远室足间关，疲马羸兵倦往还。局左卜居甘迫窄，城东寓迹谢宽閒。

短辕助载方衔惠，灵荈蠲烦愈厚颜。两腋风生家事少，并吟惭匪昔贤班。
夜归
陈某（宋代）

青松行未尽，林外一钟闻。
小雨不伤月，西风忽破云。
棹归秋水远，邻语夜灯分。
稚子能无寐，空斋读古文。
望岳三首
杜甫（唐代）

岱宗夫如何？齐鲁青未了。
造化钟神秀，阴阳割昏晓。
荡胸生曾云，决眦入归鸟。
会当凌绝顶，一览众山小。

西岳崚嶒竦处尊，诸峰罗立似儿孙。
安得仙人九节杖，拄到玉女洗头盆。
车箱入谷无归路，箭栝通天有一门。
稍待秋风凉冷后，高寻白帝问真源。

南岳配朱鸟，秩礼自百王。
歘吸领地灵，鸿洞半炎方。
邦家用祀典，在德非馨香。
巡守何寂寥，有虞今则亡。
洎吾隘世网，行迈越潇湘。
渴日绝壁出，漾舟清光旁。
祝融五峯尊，峯峯次低昴。
紫盖独不朝，争长嶫相望。
恭闻魏夫人，羣仙夹翱翔。
有时五峯气，散风如飞霜。
牵迫限修途，未暇杖崇冈。
归来觊命驾，沐浴休玉堂。
三叹问府主，曷以赞我皇。
牲璧忍衰俗，神其思降祥。
李漕和诗次韵
李石（宋代）

斯文百官富，未易众目窥。
共此一鸟过，谁其补三遗。
粗能述前辈，抗说不敢卑。
一朝得印可，宠若华衮辞。
神仙点金手，为脱瓦砾姿。
微吟水雪镂，落墨星虹垂。
老成今几人，縻以岁月迟。
未用五字工，护此两鬓丝。
圣贤无尽藏，一一生物滋。
丐公且藏舌，尚结他时知。
奉和朱新仲祠部六月晦日省宿用白乐天诗无波古井水有节秋竹竿十字为韵 其十
张扩（宋代）

祠曹秉史笔，翰墨窥金銮。灯火渐可亲，蠹藁字未漫。

玉殿行奏书，秋晖上旌竿。君文永有托，九庙方如盘。
瑶台月
王哲（金朝）

闲闲景致，真闲悟清清，方可分付。元来那个本有，须令坚固。便结作、一粒金丹，五色明霞敷布。同相守，能相聚。回光射，返光顾。遭遇。圆成决得，真师举度。此则助正鲜素。更永永、绵绵响慕。应知道还处，亘初存住。逐莹莹瑞彩祥辉，珍宝珞＊琏步。胎仙舞。神仙路。金童引，玉童谕。堪赴。瑶台月照，琼筵雅聚。
九月十日自寿
成廷圭（元代）

余生堪叹复堪怜，喜际明时老市廛。把菊已从前一日，种桃犹市后千年。

但令有子亲书帙，莫怪无人送酒钱。寡欲清心今得矣，炼丹何用学神仙。
七月二十二
王炎（宋代）

寥落求凰凤，凄凉舐犊牛。有时追往事，无处著清愁。

世故今犹古，年华春复秋。西风乘一舸，归去理菟裘。
送兄
佚名（唐代）

别路云初起，离亭叶正稀。(稀 一作：飞)
所嗟人异雁，不作一行归。
登南城有感示文务光王遹秀才
苏辙（宋代）

幽忧随秋至，秋去忧未已。
南城试登望，百草枯且死。
落叶投人怀，惊鸿四面起，所思不可见，欲往将安至。
斯人定谁识，顾有二三子。
清风皎冰玉，沧浪自湔洗。
窃脂未尝谷，南箕傥微似。
网罗一张设，投足遂无寄。
田深狡兔肥，霜降鲈鱼美。
造形悼前失，式微惭往士。
憧憧亩丘道，岁晚嗟未止。
西山有茅屋，锄櫌本吾事。
送张县令赴任符离
杨弘道（元代）

兴定纪年后，治道日修饬。县令选尤重，非人莫轻得。

东陲控淮泗，隐见吴山碧。尝获白兔瑞，贺书出韩笔。

百里今付君，阳关歌祖席。和风翻行裾，花光照长陌。

十年宿重兵，涉春微雨泽。鲸鲵虽陆死，馀孽尚狼藉。

二事俱可忧，军食与民力。君名在兰省，安能淹此职。

勿谓不久留，而遗后人责。常思君子居，一日必加葺。
点绛唇·堪嗟人人
佚名（宋代）

堪嗟人人，波波劫劫贪名利。何时已。眼光落地。到此才方悔。虽时儿孙，要替应难替。思下泪。这场滋味。认着心先碎。
点绛唇 王怀州寿日戊戌十月一日
李俊民（金朝）

横槊将军，是他马上男儿事。河山表里。养就英雄气。

衣锦归来，占尽人间贵。功名遂。神仙平地。学取留侯计。
同大翁看古帖
释函可（明代）

一笔笔模楷，一叶叶精神。骤喜多酬接，徐思晋代人。
送巾扇街坊
释慧空（宋代）

华巾未解心中结，阿难有理难伸说。
犀牛扇破索牛儿，盐官为伸心偏切。
上人幸是手眼亲，独用双拈此时节。
一条秋水净无痕，八面清风消恼热。
赵湖州东园杂咏和人韵·邀月
陈文蔚（宋代）

远乐数声闻玉箫，酒酣起舞月中宵。
谪仙当日真豪放，明镜飞空许见邀。
白马井
谭景先（宋代）

玉踠神跑井，崇祠汉伏波。
海涛如许近，地脉不同科。
德泽甘泉美，人资惠利多。
灵踪传万古，苍石有谁磨。
郁林八景诗 其五 寒山夜雨
邝元乐（明代）

寒山绝顶飞来石，兴雨兴云自岁年。知是傅岩能幻化，商霖随处有尧天。
奉简钦止兼忆斯远
赵蕃（宋代）

阿连闻说有归期，准拟俱来赋此诗。
已是欲行还小住，纵令频合故伤离。
代人题琼守归疆堂
曾丰（宋代）

前朝列圣规模大，雨露涵濡山海外。椎卉之民半冠带，恬不复它馀百载。

前守诸公方略偏，藩篱漫浪耳目前。版图之地半腥膻，恬不复谁馀百年。

白囊新报潢池弄，诏公借我海南重。金鼓戒严曾未动，汶阳田已归禹贡。

功成不居颂者谁，乐石虽坚有泐时。亘千馀里儿童知，牢不可解去后思。

归欤更了中原事，抵掌挈还河朔地。竹书不尽帛相继，回头今刻公之细。
猛将吟
孟郊（唐代）

拟脍楼兰肉，蓄怒时未扬。秋鼙无退声，夜剑不隐光。

虎队手驱出，豹篇心卷藏。古今皆有言，猛将出北方。
二月九日游百门泉览□由殿院有诗刻石因用其韵书之并律诗奉呈 其一
权邦彦（宋代）

西山□人巧相逼，兴欲乘风先两腋。犯寒策马古共城，未见春林眩红碧。

土膏浮焰远沄沄，野烧旧痕明皪皪。造幽忽觉累物异，心莹如澄眼如拭。

山根出泉泉涌窦，泓此一样玻璃色。炯然毛发立可数，我欲探之还杖植。

郦元水经陆羽品，甲乙未许来轻敌。径须乘夜□□□，□试飞桡拨云迹。

寒垣奔□□长□，□帽多尘更吹炙。偶来娱此得闲旷，尘土自无何用涤。

境清意彻两相会，坐对行吟一倾臆。鸥鹭飞浮亦闲暇，知我忘机群可入。

拟将笔力出□□，□□才□费雕刻。荒乘野逸不知倦，是乐个中真自适。

暮归穿邑惊市人，应笑新迁二千石。
万松山小憩
弘历（清代）

众山多濯濯，一峤独苍苍。想有灵祗护，如看图画张。

清斋梵宫侧，古籁午阴凉。小憩登程去，拈毫兴已偿。
偈颂八十七首
释慧开（宋代）

遇缘即宗云从龙，随处作主风从虎，
大地撮来无寸土。倒岳倾湫，
兴云致雨。
送江公著知吉州
苏轼（宋代）

三吴行尽千山水，犹道桐庐更清美。
岂惟浊世隐狂奴，时平亦清佳公子。
初冠惠文读城旦，晚入奉常陪剑履。
方将华省起弹冠，忽忆钓台归洗耳。
未应良木弃大匠，要使名驹试千里。
奉亲官舍当有择，得郡江南差可喜。
白粲连樯一万艘，红妆执乐三千指。
簿书期会得余闲，亦念人生行乐耳。
设蕃致语口号
洪适（宋代）

舻人指日欲开樯，洽此需云宠远商。奇物试求师子国，去帆稳远大蛇洋。

银杯更尽金杯饮，黑暗仍兼白暗将。方伯使华清澈底，不闻私有橐中藏。
宫词
杨皇后（宋代）

阿姊携侬近紫薇，蕊官承宠斗芳菲。
绣帏独自裁新锦，怕见花开双蝶飞。
送萧县丞
梁伯谦（明代）

塞上蘼芜绿渐齐，庄浪相送踏春泥。行人已向今朝别，好鸟何须尽日啼。

杨柳风寒兰水外，玉田烟暖华山西。白头谁谓知心晚，准拟重来泛旧溪。
初下浙江舟中口号
孟浩然（唐代）

八月观潮罢，三江越海浔。回瞻魏阙路，空复子牟心。
颂古七首 其四
释祖璿（宋代）

安贴邦乡老赵州，时辰使得最风流。今朝有酒今朝醉，明日愁来明日愁。
赠曹松先辈
齐己（唐代）

今岁赴春闱，达如夫子稀。山中把卷去，榜下注官归。

楚月吟前落，江禽酒外飞。闲游向诸寺，却看白麻衣。
梦好梨花歌
王建（唐代）

薄薄落落雾不分，梦中唤作梨花云。瑶池水光蓬莱雪，青叶白花相次发。

不从地上生枝柯，合在天头绕宫阙。天风微微吹不破，白艳却愁香涴露。

玉房綵女齐看来，错认仙山鹤飞过。落花散粉飘满空，梨花颜色同不同。

眼穿臂短取不得，取得亦如从梦中。无人为我解此梦，梨花一曲心珍重。
病酒述怀
陆游（宋代）

闲处天教著放翁，草庐高卧筰桥东。
数茎白发悲秋後，一醆青桥病酒中。
李广射归关月堕，刘琨啸罢塞云空。
古人意气凭君看，不待功成固已雄。
忆平泉杂咏。忆寒梅
李德裕（唐代）

寒塘数树梅，常近腊前开。雪映缘岩竹，香侵泛水苔。

遥思清景暮，还有野禽来。谁是攀枝客，兹辰醉始回。
丁已闰月六日登岳阳楼
李曾伯（宋代）

二十年前典此州，经行中又几春秋。
青山面目元无恙，白发形骸祗自羞。
客子登临知有酒，古心忧爱在斯楼。
凭栏慨想飞吟过，水视杯坳芥视舟。
小鸥波馆豢华蚕饲以百花茧破化蝶飞去赋诗纪之
管筠（清代）

折花和露贮荆篮，数到眠三起亦三。不望络丝学天女，双蛾珍重赧华蚕。

梦绕巫山十二峰，朝云如画楚台封。何如但作双飞蝶，花海春深处处逢。
题吴若愚一经堂
刘子翚（宋代）

老矣惟书爱未消，喜闻新塾出尘嚣。
轩窗近水来无厌，弦诵因风听忽遥。
游艺定知轻拾芥，正心端欲似耘苗。
一经教子诚为乐，家世从今未寂寥。
送虎丘首座住菴
释祖先（宋代）

剑池拾得丰城剑，凛凛寒光射斗牛。
为报不平平底事，草菴蓬户也风流。
李司直会客吴运干有诗次韵
戴复古（宋代）

使君高会集群仙，也使狂夫坐细毡。
白璧一双酬议论，青春十载棹觥船。
客愁遇酒退三舍，梅信与春开一先。
已办扁舟明日去，几时重得到花前。
送商州杜中丞赴任
皇甫曾（唐代）

安康地理接商於，帝命专城总赋舆。夕拜忽辞青琐闼，

晨装独赋紫泥书。深山古驿分驺骑，芳草闲云逐隼旟。

绮皓清风千古在，因君一为谢岩居。
和高常簿暮春
戴复古（宋代）

世变日以薄，无从见雍熙。
闭门读古书，聊以道自怡。
桃李春盎盎，风雨秋凄凄。
于春何足喜，于秋何用悲。
人生一世间，所忌立志卑。
终身有不遇，千载皆明时。
我生无所解，肥遁沧海沂。
一朝遇名胜，朽腐生光辉。
敛衽赞明德，非公谁与归。
和吴思道韵寄郭德耘
王庭圭（宋代）

乱后交游半不闻，天涯沦落始逢君。黔南可怪无驴养，冀北遂逢空马群。

尚使高才淹管库，忽传佳句吐烟云。十年雠校金銮殿，依旧无毡似广文。
初至包山大雪戏题
释怀深（宋代）

老僧昨夜包山宿，茅屋青灯火满炉。料得山神心喜我，晓来岩树雪模糊。
赠张叔靖
卷刚中（宋代）

穷达乘除自有天，岂须腾上赋鸢肩。
千牛疾解多忧折，十驾徐行未必鞭。
再上公孙方见用，蚤成贾谊晚堪怜。
第令饱贮唐虞道，慷慨行观孟子前。
偈颂一百五十首 其一三四
释心月（宋代）

与么来者，过者边立。不与么来者，过者边立。与么不与么，花须连夜发，莫待晓风吹。
艮岳百咏 泉石厅
李质（唐代）

萦迂流碧与环山，月地云阶在两间。有此清泠居物外，方知尘土属人寰。
骕骦坂
杜牧（唐代）

荆州一万里，不如蒯易度。仰首望飞鸣，伊人何异趣。
石菖蒲
许棐（宋代）

一碧生涯水石滨，缕风丝雨瘦精神。前身恐是巢由辈，怕著人间半点尘。
高宗皇帝挽词四首
程大昌（宋代）

英明如艺祖，慈厚类仁宗。
民隐深忧恻，天骄入益容。
前芳尝北指，鸣镝自回功。
戢动皆时当，居然八政农。
水龙吟
管鉴（宋代）

吸江，皆亭名

小舟横截西江，晓来风静无尘起。霜余日暖，东君来效，梅梢春醉。壮观亭高，通幽径远，吸江临水。任全抛簿领，携家访古，清泉畔、疏阴里。

楚蜀江山分处，望神京、三千余里。才高命偶，功名休羡，纷纷余子强健身心，团栾尊酒，此游须记。便他年富贵，园林钟鼓，只如今是。
沙上
宋无（元代）

四望无边际，中浮一片沙。
人家居钓艇，官赋种度花。
渚绿红蒿短，江清白鸟斜。
乘流欲东去，万里寄生涯。
末利菊
徐集孙（宋代）

瑶华细簇翠廉纤，耐得篱边晓露淹。晚节清香犹更好，虽名末利不趋炎。
闻鹤
徐集孙（宋代）

千年华表竟何荣，曾结孤山夙世盟。
午夜露零和月冷，一声风世仰天鸣。
既归蕙帐情何怨，不上扬州韵更清。
未必湖阴人听得，听来好爵谩营营。
偈一百二十首 其一一八
释怀深（宋代）

六年扫洒皇家寺，一日君恩得游还。拄杖重挑旧瓶钵，者回信脚入青山。
唐末五代人语
佚名（唐代）

及第不必读书，作官何须事业。
和陈子思马上口占令益师携茶纸赴会之作二首 其一
毕仲游（宋代）

几时曾买建溪芽，小箧深藏品必嘉。豫约今朝狂醉后，须烦同泛一瓯花。
梅花七绝
陈师道（宋代）

幽恨清愁几万端，故将巧笑破霜寒。
落英收拾供骚客，秋菊从来不足餐。
山友辞 雪钱子
王质（宋代）

雪钱子，雪钱子，非雪非钱但相似。天清云净雪惊飞，树声才定溪声起。

只爱雪，不爱钱，梨花影下月明前。呜呼此友兮岂相违，重花沓叶栾山枝。
酌别谢通微判官兼怀欧阳永叔
梅尧臣（宋代）

识君童稚时，而今君齿壮。
不见二十年，颜貌已非向。
亲戚多零落，欲语还悲怆。
更问平生，交久从涤水上。
君又滁水归，寄音倾桂酿。
傥复二十年，吾焉保无恙。
和陶庚戌岁九月中于西田获早稻
吴芾（宋代）

东风才解冻，农事已开端。
田夫竞力作，不获须臾安。
渊明于是时，亦岂容坐观。
日出负耒去，入夜乘牛还。
宁不惮劳苦，要得逃饥寒。
顾我独何幸，虽知稼穑难。
逢秋但一饱，此外了不干。
回首视渊明，已是增汗颜。
那堪万事拙，只得长掩关。
诵公获稻句，倍为公兴叹。
浪淘沙（题许由掷瓢手卷）
张炎（宋代）

拂袖入山阿。深隐松萝。掬流洗耳厌尘多。石上一般清意味，不羡渔蓑。

日月静中过。俗□消磨。风瓢分付与清波。却笑唐求因底事，无奈诗何。
望夜观月
苏如兰（清代）

人言三五月常圆，谁处深闺独稳眠？错认晓妆光对镜，那堪夜坐冷侵毡！

多情本是晶莹极，静境真疑绰约偏；宫里妲娥未相识，更阑仍自倚窗前。

双亲盼望早成名，催上鳌峰恨去程；谬列雁行渐尔妹，渐舒骥足是吾兄。

风尘自昔多甘苦，云树于兹倍秀荣；只恐归来难聚首，病中强起送文旌。
咏古十六首 其十一
华镇（宋代）

兴平昔丧乱，射狼恣吞攫。雄才卧南阳，盘桓寄云壑。

良玉沽善价，高情无适莫。风云时会合，约束非纆索。

萧公镇关中，守固惟筦钥。韩彭冒鸣镝，阃内非所度。

成都偪仄地，草昧事参错。顾盼乾坤静，谈笑风霆作。

东连紫髯公，北设渭滨略。灵源挹愈盈，英风际寥廓。

明知不自假，高谈贵无怍。宿昔何所侔，夷吾暨燕乐。
闻沈青门游迹至泉二首 其一
王慎中（明代）

云路冥冥一羽仪，却寻佳树集高枝。清源太守悬孤榻，从此定因屡下之。
立春
郭印（宋代）

颇恨东风巧入帘，不论朱户与茅檐。
青春处处为谁好，白发年年空自嫌。
市酒岂能供燕笑，官娃无复问秾纖。
强随儿辈追时节，菜压香盘未损廉。
道傍梅花
刘克庄（宋代）

风吹千片点征裘，犹记相逢在岭头。
岁晚建州城外见，向人似欲诉离愁。
久拟重阳一登龙山以荒榛峭壁无容足之地欲访
吴芾（宋代）

登高自古说龙山，拟访遗踪去路难。
赖有凌歊台尚在，不妨怀古凭栏干。
午寝
苏辙（宋代）

食饱年来幸有秋，倒床清梦百无忧。
忍饥终愧首阳客，睡足何须云梦州。
冰酒黄封生不喜，春芽紫笋向谁求。
平生尚有书魔在，一卷还堪作枕头。
雁塔
解彦融（唐代）

峥嵘澈倒景，刻峭俯无地。勇进攀有缘，即崄恐迷坠。

窅然丧五蕴，蠢尔怀万类。实际罔他寻，波罗必可致。

南山缭上苑，祇树连岩翠。北斗临帝城，扶宫切太清。

餐和裨日用，味道懿天明。绿野冷风浃，紫微佳气晶。

驯禽演法要，忍草藉经行。本愿从兹适，方知物世轻。
八音诗 其六
孔平仲（宋代）

金乌卷海水，东欲上扶桑。石性本沉滞，不能随波扬。

丝萦自作茧，渐老甘退藏。竹会有青色，牵人幽兴长。

匏羹若可饱，何必羡牛羊。土室若可安，不须高栋梁。

革以脂自柔，铁遇火则烊。木可揉而直，惟士心有常。
得阙越州冷掾
胡仲弓（宋代）

寒毡才入手，便动帝乡心。
千古兰亭在，三年芹水深。
文排昆体作，诗对越人吟。
自得高山趣，何当遇赏音。
失调名
佚名（宋代）

海棠花谢清明後。
颂古十二首·其一
释智深（宋代）

庵主拳头举处亲，赵州话鲁指西秦。
知音不在千杯酒，一盏空茶也醉人。
送吴山人二首 其一
郭祥正（宋代）

邂逅相逢瘴海头，白云黄菊漫迟留。他年江浙能寻我，多在芦花拟钓舟。
寿人洞
莫与俦（清代）

危崖夹晓日，绝磴盘虚空。岂意猿狖丛，郁此清閟宫。

天扃何日开，缀壁光珑𤧚。想见古仙人，采玉鞭群龙。

笙簧叠众窍，拜跪罗千峰。山祇惧世网，竟绝人踪通。

荒余无名溪，蹇有不死松。吾党二三子，洗刷出翳蒙。

三碣扶茶铛，煎声和天风。作诗示来许，与尔相无终。
送海刚峰大理祭告南海兼归省
郭棐（明代）

北宸分使节，南斗焕星精。礼为怀柔重，恩先海渎清。

暂辞螭陛出，言指雁城行。杨柳牵离思，芙蓉引去旌。

风云万里意，歧路十年情。粤水今龙跃，朝阳昔凤鸣。

馨香神尽格，禋祀典初成。跂尔瞻铜柱，悠然望玉京。

且承萱幄喜，矧是锦衣荣。莫久淹乡国，遄来答圣明。
送张豫卿赴汝宁推官
顾清（明代）

淮南淮北万重山，悬瓠城高紫翠间。月旦有评乡俗美，农桑无隙讼庭閒。

青云骥足当千里，红日龙楼在九关。好竭明清赞钦恤，对花翘首望君还。
送陈生还乌龙山旧居
苏舜钦（宋代）

百丈清溪见戏鳞，严公祠宇与天邻。此中旧隐君归去，笑指人寰一片尘。
柳梢青（探梅）
张孝祥（宋代）

溪南溪北。玉香消尽，翠娇无力。月淡黄昏，烟横清晓，都无消息。无聊更绕空枝，断魂远、重招怎得。驿使归来，戍楼吹断，空成恓恻。
句
杨符（宋代）

吏道官官恶，田家事事贤。
偈颂一百四十一首
释师范（宋代）

内空外空内外空，四大五蕴不可得，
山河大地不可得。不可得亦不可得，
舜若多神面皮黑。
南轩
陈师道（宋代）

少日书林颇著勋，暮年贪佛替论文。
铜炉瓦枕芒鞋里，此外惟须对此君。
喜少师徐公杨公二子并成进士
王世贞（明代）

莫疑天意薄苍生，社稷功存退始轻。契阔累朝鱼水旧，参差昭代凤毛成。

双开绿野泥金色，并武青云振玉声。不独两家乔木在，中兴今见世臣名。
琴操五首 其四 禾山
童冀（明代）

我昔家兮禾山之阳。今我曷为钓于兰江。禾山之下，有黍有稌。

我田我渔，我室我宇。自我不见，三载于兹。江水东流，悠悠我思。
官闲
张耒（宋代）

官闲吏归早，岁晏寒欲盛。
槐稀庭日多，鸟下人语静。
幽花破寒色，过雁惊秋听。
酒贱莫厌沽，北风行欲劲。
夏日郢中集吕工寅宅 其二
胡承诺（清代）

古庙幡旗尽，山城埤堄残。浮凉生竹户，返照在松峦。

郢酒风偏快，湘筠泪未乾。飞觚聊送目，双鹄下云端。
三韵三篇 其三
杜甫（唐代）

烈士恶多门，小人自同调。名利苟可取，杀身傍权要。

何当官曹清，尔辈堪一笑。
云
司马光（宋代）

晴空碧於水，那得片云飞。
映日成丹凰，随风变白衣。
去来皆绝迹，隐显两忘机。
天理谁能测，终然何所归。
送徐大章建宁路学教授
张昱（元代）

经籍传家二百年，河汾今在路西偏。文雄虎豹岂徒作，名动京师非偶然。

教领七闽胜作郡，受知八座合称贤。伫看召入承明署，礼乐遗书在简编。
中兴
李正民（宋代）

中兴功业竟如何，决胜终疑算未多。使者出疆思陆贾，君王当未忆廉颇。

深思社稷堪流涕，闻说风尘合枕戈。自叹书生无远略，五湖烟浪整渔蓑。
句
京镗（宋代）

八千里隔东西境，十二时分昼夜泉。
湖边春色十分深。
姚岩寺路怀友（一作桃岩怀贾岛）
顾非熊（唐代）

路向姚岩寺，多行洞壑间。鹤声连坞静，溪色带村闲。

疏叶秋前渚，斜阳雨外山。怜君不得见，诗思最相关。
拟游惠山雨阻不果
秦涌（清代）

踏石穿林翠接天，拟携双屐度云烟。无端十日连绵雨，洗尽游思湖水边。
石潭院次蟾禅师韵
黄廉（宋代）

一钵谁知去住空，前朝遗事寄禅宫。孤吟盘礴数行墨，古韵萧条四壁风。

游客落帆频上下，荒庭疏树几青红。有人会得诗中趣，日月由来亦转蓬。
九日僧舍偶成
蔡槃（宋代）

落帽年年学孟嘉，今年偶客梵王家。
石床斋散门初掩，细雨声中落菊花。
芜湖来佛亭访任松生即赠
高学濂（清代）

冒雨来湖上，寻君此一过。水声当枕起，山色到门多。

旅食近无恙，飘萍终奈何？有家归未得，空叹鬓毛皤。
靖安县幽谷亭
曾巩（宋代）

横江舍轻楫，对面见青山。
行尽车马尘，豁见水石寰。
地气方以洁，崖声落潺潺。
虽为千家县，正在清华间。
风烟凛人心，世虑自可删。
况无讼诉嚣，得有觞咏闲。
常疑此中吏，白首岂思还。
人情贵公卿，烨烨就玉班。
光华虽一时，忧悸或满颜。
鸡鸣已争驰，骅骝振镳镮。
岂如此中吏，日高未开关。
一不谨所守，名声别妖奸。
岂如此中吏，一官老无瘝。
愔愔谋谟消，汩汩气象孱。
岂如此中吏，明心慑强顽。
况云此中居，一亭众峰环。
崖声梦犹闻，谷秀坐可攀。
倚天巉岩姿，青苍云{左文右扁}斓。
对之精神恬，可谢世网艰。
人生慕虚荣，敛收意常悭。
诚思此忧愉，自应喜榛菅。
踏莎行
卢炳（宋代）

秋色人家，夕阳洲渚。西风催过黄华渡。江烟引素忽飞来，水禽破暝双双去。

奔走红尘，栖迟羁旅。断肠犹忆江南句。白云低处雁回峰，明朝便踏潇湘路。
颂古三十三首
释师观（宋代）

分明与麽无无无，释迦弥勒是他奴。
茫茫宇宙人无数，几个男儿是丈夫。
赠灵岩元长老 其四
陈一向（宋代）

五花殿角片是间，又被红尘引出山。第一山前聊驻马，几声鸡犬吠云间。
杜鹃二首
易士达（宋代）

西望茫茫濯锦矶，山川只似旧家时。
杜鹃苦劝人归去，望帝有宫胡不归。
寄方时父二首
刘克庄（宋代）

长君三岁觉衰残，当子之年乞退闲。
兄已荷锄为老圃，弟方负笈上春官。
轻红入谱因人重，淡墨遗贤岂命悭。
欧九玉堂在天上，不如杜二草堂安。
过岳冠山二首
李弥逊（宋代）

驾潮风急浪翻矶，舟子操舟不自持。
若使畏涂知勇退，世间何处更乘危。